

**תהלים יד-יח: רשעים ברשות לבם, צדיקים לבם ברשותם**

**דף למנחה**

במרכזו של דף זה נמצא מדרש מופלא של חז"ל המבחין בין דיבור **אל** **הלב** לבין דיבור **בתוך** **הלב**.
ההבחנה כי רשעים מדברים 'בתוך לבם' והצדיקים מדברים 'אל לבם' תואמת כמעט את כל המקרים בתנ"ך, כפי שניתן לקרוא בסקירה [בקישור זה](http://tora.us.fm/tnk1/kma/hvdlim1/blv.html).

בפרקי השבוע, פרק יד, מופיע אחד הפסוקים הבולטים במדרש: 'אמר נבל בלבו אין אלהים'. פסוק נוסף שמזכיר המדרש קשור לזמן הלימוד - דברי המן במגילת אסתר. את מקומו של הלב אנו פוגשים גם בהקשרים אחרים בפרקי השבוע, ועל כן אין נושא מתאים ממנו ללימוד.

הערה חשובה לפתיחה: במקרא, הלב הוא מקום המחשבות ולא רק מקום הרגשות. יחד עם זאת, אין חפיפה בין הלב המקראי ל'שכל' שאותו אנו ממקמים היום במוח, וקשה לעקוב לחלוטין אחרי משמעויות הלב במקרא.
אין ספק שמיקום הלב הפועם במרכז מחזור הדם, הופך אותו לאבר בעל האלמנטים הרגשיים והחיוניים בגוף ועל כן הוא זוכה לשימוש במטפורות רבות.
המדרש מציג למעשה 'תודעה' הנמצאת מעל הלב, ועל כן יכולה לדבר אתו.
ובכל מקרה, הלב מייצג מקום מאוד עצמי ועצמאי – לא מקום ההיגיון הקר, אלא מקום הדחפים החשיבה והרצון.

**הדרכה** **למקורות:**

חלק 1 - פתיחה

השירים פותחים את הלימוד בשאלה העקרונית, עד כמה אותנטית היא ההליכה אחרי הלב. בעולם המודרני והניו אייג'י, ההליכה אחרי הלב היא מוטיב שגור, אך בפועל היא כרוכה בשאלות רבות: כיצד נדע מה הלב באמת אומר? האם מה שאנו חושבים שהוא הלב הוא למעשה 'שד' - כלומר יצר נמוך או חיקוי לא אותנטי?
בשירים יש כמובן נושאים ורעיונות אחרים שלא נרחיב בהם. אנו מציעים להתמקד בשאלה המרכזית הרלוונטית ללימוד.

חלק 2 - המדרש

המדרש הוא עיקר הלימוד. מומלץ להעשיר אותו בהסברים, בשיתוף התנסויות אישיות, ובהצפת שאלות לחידוד. פסוק נוסף שאפשר להביא כהעשרה הוא משלי יח, ב: 'לֹא יַחְפֹּץ **כְּסִיל** בִּתְבוּנָה כִּי אִם **בְּהִתְגַּלּוֹת** לִבּוֹ". הכסיל הוא זה שלא מסוגל להקשיב לתבונה (שלו? של אחרים?) כי הוא חווה את כל המציאות דרך הפריזמה המצומצת של לבו המוליך אותו.
אפשר להוסיף שאלה: מתי כשאדם הולך בצו לבו נגד הסביבה (והתבונה) זו עקשנות והתמדה ראויים להערכה, ומתי זו כסילות ואטימות?

חלק 3 - פירוש המלבי"ם

פסוק נוסף מתוך פרקי השבוע התורם לדיון הוא הפסוק בפרק יז: 'בָּחַנְתָּ לִבִּי, פָּקַדְתָּ לַּיְלָה, צְרַפְתַּנִי בַל תִּמְצָא זַמֹּתִי בַּל יַעֲבָר פִּי'. ניתן להציע תהליך שבו היכולת לנתב את המחשבות למקום טוב, מגיעה אחרי הדיבור 'אל הלב'. ברגע שאין הזדהות מוחלטת עם הלב – עם המחשבות, יש יכולת לפתח מולן דיאלוג ולנתב אותן.

חלק 4 - פסוק מערער את התיאוריה?

התשובה לשאלה ששאלנו היא, שמעלת הצדיק היא בכך שאפילו הדיבור בתוך לבו הוא דיבור של אמת. הדיבור מתוך הלב מייצג את הדחף, את המקום האינטואיטיבי והאימפולסיבי, ולכן בדרך כלל הוא מאפיין את הרשעים. אבל אחרי עבודת תיקון אישית, גם המקום האינטואיטיבי, הדחפים, מכוונים לטוב.

חלק 5 – בעל מידות
גם מידות טובות השולטות בנו ולא נשלטות על ידינו, יכולות להביא למקום לא חיובי.
לדוגמה, אדם רחמן מדי הנשלט על ידי מידה זו, לא יוכל לשים גבולות, להיות תקיף כשצריך.

חלק 6 – לדבר אל הלב
החלק האחרון דורש זמן רב ואפשר להקדיש לו מפגש שלם. זהו חלק דינמי של כתיבה - ובקבוצה שיש בה תקשורת טובה אפשר לעשותו כתרגיל סוציודרמטי בזוגות, כאשר אחד מקשיב ופועל כ'תכונה' או כ'דחף' שהשני רוצה שהוא יהיה.

לימוד משמעותי!